प्रशिक्षकको उतारचढाव
नेपाल, स्कटल्यान्ड र नामिबिया विश्वकप लिग–२ मा आमनेसामने हुँदा यी टोलीहरूको एउटा पक्ष धेरै हिसाबमा मिल्दोजुल्दो हुनेछ । मंगलबारबाट सुरु हुने लिग–२ मा यी तीनै टोली प्रशिक्षकलाई लिएर अन्योल छन् ।
काठमाडौँ — नेपाल, स्कटल्यान्ड र नामिबिया विश्वकप लिग–२ मा आमनेसामने हुँदा यी टोलीहरूको एउटा पक्ष धेरै हिसाबमा मिल्दोजुल्दो हुनेछ । मंगलबारबाट सुरु हुने लिग–२ मा यी तीनै टोली प्रशिक्षकलाई लिएर अन्योल छन् ।नेपालको प्रशिक्षकका रूपमा मोन्टी देसाईको यो पहिलो परीक्षा हुनेछ । त्यसको ठिक उल्टो स्कटल्यान्डका प्रशिक्षक शेन बर्गरको यो अन्तिम प्रतियोगिता हुनेछ । पिइरे डी ब्रुयना पनि नामिबियाको प्रशिक्षकका रूपमा लामो समय रहने छैनन् । नामिबिया क्रिकेटले गत साता नयाँ प्रशिक्षकका लागि सूचना निकाल्दै दरखास्त मागेको थियो । भारतकै मनोज प्रभाकरको स्थान लिन आएका देसाईसँग लामो अनुभव छ । उनी अफगानिस्तान, वेस्ट–इन्डिजदेखि क्यानडाको ब्याटिङ प्रशिक्षक रहे । इन्डियन प्रिमियर लिगमा राजस्थान रोयल्स र गुजरात लायन्समा विभिन्न भूमिकामा झन्डै दशक बिताएका देसाई विगतमा नेपाली यू–१९ को ब्याटिङ परामर्शदाताका रूपमा थिए । आफ्नो यात्रा विभिन्न स्थानमा गएर प्रशिक्षण दिनु भए पनि उनले नेपालमा भने स्थायित्व खोजेका छन् । दुई वर्षको सम्झौता गरेका उनी त्यसपछि पनि नवीकरण गरेर नेपालमा आफ्नो बसाइ लम्बाउन अहिले नै इच्छुक छन् । आफ्नो १९ वर्षे प्रशिक्षण यात्रामा अधिकांश समय ‘ब्याकरुम स्टाफ’ का रूपमा रहेका देसाईको प्रमुख प्रशिक्षकका रूपमा नेपालसँगको यात्रा निश्चय नै कठिन हुनेछ । काठमाडौंमा नेपाल र नामिबियाविरुद्ध २–२ खेलमा प्रशिक्षकको भूमिका निभाएपछि बर्गर स्कटल्यान्ड छाडेर इंग्लिस काउन्टी टोली समरसेटको जिम्मेवारी लिँदै छन् । दक्षिण अफ्रिकी बर्गरले जनवरीको दोस्रो साता स्कटल्यान्ड छाडेर आफूले समरसेटको सहायक प्रशिक्षक र ब्याटिङ प्रशिक्षकको जिम्मेवारी लिन लागेको घोषणा गरेका थिए । मार्च २०१९ मा स्कटल्यान्डको प्रमुख प्रशिक्षक लिएपछि स्कटल्यान्डलाई विश्वकप लिग–२ को उपाधि प्रमुख लक्ष्य भएको बताएका थिए । औपचारिक रूपमै स्कटल्यान्डले लिग–२ को विजेता बन्न दुई खेलमा जित हात पार्नुपर्नेछ । बर्गरको प्रशिक्षणमा स्कटल्यान्डले दुई ट्वान्टी–२० विश्वकप खेलेको छ । २०२१ मा स्कटल्यान्डले बंगलादेश र गत वर्ष वेस्ट–इन्डिजलाई पराजित गरेको थियो । डी ब्रुयनाले आधिकारिक हिसाबमा नामिबियाको प्रशिक्षकको भूमिकामा नरहने घोषणा गरिसकेका छैनन् । तर नामिबिया क्रिकेटले उनको विकल्प खोज्न सुरु गरिसकेको छ । डी ब्रुयना तिनै प्रशिक्षक हुन् जसले नामिबियालाई विश्वकपमा पहिलो जित दिलाएका थिए । उनी २०१९ देखि नामिबियाको प्रशिक्षकमा छन् । उनले नै नामिबियालाई २०२१ को ट्वान्टी–२० विश्वकपमा छनोट गराएका थिए । २००३ यता नामिबियाले पहिलो पटक विश्वकप खेलेको थियो । ट्वान्टी–२० विश्वकपमा पहिलो पटक प्रतिस्पर्धा गर्दा नामिबियाले अबुधाबीमा नेदरल्यान्ड्समाथि ६ विकेटको जित हात पारेको थियो । नेपालको स्पष्ट समीकरणलिग–२ मा नेपाल खराब स्थितिमा छ । नेपालले २४ खेलमा १८ अंक जोडी सात राष्ट्र सहभागी लिग–२ को छैटौं स्थानमा छ । लिग–२ का शीर्ष तीन टोलीले जुलाईमा जिम्बावेमा हुने विश्वकप छनोटमा स्थान बनाउनेछन् भने शीर्ष पाँच स्थानमा रहने टोलीले एकदिवसीय अन्तर्राष्ट्रिय मान्यता जोगाउनेछन् । नेपालले १२ खेल खेल्न मात्र बाँकी छ । त्यस हिसाबमा नेपालको लक्ष्य शीर्ष पाँचभित्र पर्नु रहेको छ । शीर्ष ५ भित्र सुरक्षित रहन नेपालले लिग–२ को बाँकी रहेका तीन शृंखलाका १२ खेलमध्ये ९ मा जित हात पार्नुपर्नेछ । नेपालले नामिबिया र स्कटल्यान्डसँग २–२ तथा यूएई र पपुवा न्युगिनीसँग ४–४ खेल खेल्नेछ । काठमाडौं आएयता देसाईले नेपालले लिग–२ मा खेलेको २४ खेललाई सूक्ष्म विश्लेषण गरेको जनाउँछन् । त्यसमध्येमा अमेरिकाविरुद्ध जुनमा ह्युस्टनमा नेपालले २ सय ७० माथिको स्कोर बनाएको थियो । नेपालको कमजोर ब्याटिङसँग परिचित उनलाई यसले आत्मविश्वास दिलाएको छ । ‘एउटा निश्चित योजना बनाएर खेलाडीहरूलाई उनीहरूको जिम्मेवारीबोध गराउनुपर्छ । मैले नेपाली क्रिकेटमा यो प्रक्रिया सिकाउन गइरहेको छु, यसमा म विश्वस्त छु,’ गत साता मिडियासामु प्रस्तुत हुँदै उनले भनेका थिए ।विजेता बन्ने दाउमा स्कटल्यान्डस्कटल्यान्ड ३२ खेलमा ४६ अंकसाथ शीर्षस्थानमा छ । नेपालमा चार खेल खेलेपछि टोलीले लिग–२ को नौ शृंखलाको चक्रब्यूह पनि सकाउनेछ । चारमध्येको दुई खेलमा जित हात पारे स्कटल्यान्डले औपचारिक रूपमा लिग–२ को उपाधि जित्नेछ । तर स्कटल्यान्डलाई सम्भवतः सबैभन्दा डर यसै शृंखलालाई लिएर छ । टोली नेपालमा आएर पहिलो पटक खेलिरहेको हो र यहाँको कठिन कन्डिसनदेखि सतर्क छ । स्पिनमैत्री विकेटमा भिज्न आफ्नो पहिलो खेल खेल्नु एक साताअघि नै स्कटल्यान्डको टोली नेपालमा आएको हो । स्कटल्यान्डको टोलीमा पूर्वकप्तान कायल कोएट्जरसँग मात्र नेपालमा आएर खेलेको अनुभव छ । २०१८ मा उनी एभरेस्ट प्रिमियर लिगमा पोखरा राइनोजका कप्तान थिए । त्यतिखेर उनले आफ्नो ब्याटबाट पनि प्रभाव पार्न सकेनन् भने पोखरा राइनोजले सबै ५ खेल हारेको थियो । नेपालले जुलाईमा स्कटल्यान्डलाई उसैको भूमिमा पराजित गरेको थियो, जुन स्कटल्यान्डमाथि नेपालको पहिलो जित थियो । लिग–२ को अन्य तीन खेलमा स्कटल्यान्डले नेपाललाई पराजित गरेको थियो । कप्तानको प्रेरणामा नामिबियालिग–२ मा नामिबियामाथि नेपालले एउटै खेलमा जित हात पार्न सकेको छैन । चारमध्येको तीन खेल नामिबियाले जितेको छ भने एउटा खेल वर्षाका कारण रद्द हुन पुगेको थियो । नामिबियाले जितेका यी तिनै खेलमा पहिला ब्याटिङ गर्दै जितेको हो । कप्तान गेर्हाड इरसमस टोलीका खम्बा हुन् । दुई साताअघि अन्तर्राष्ट्रिय क्रिकेट परिषद् (आईसीसी) ले उनलाई एसोसिएट वर्षको उत्कृष्ट खेलाडीबाट पुरस्कृत गरेको थियो । २७ वर्षे उनले २१ एकदिवसीय अन्तर्राष्ट्रिय इनिङ्समा ५६.२३ को औसतमा ९ सय ५६ रन बनाउनुका साथै १२ विकेट लिएका थिए । नेपालविरुद्ध लिग–२ को चार खेलमा उनले २ अर्धशतक बनाएका छन् । नामिबियाको पनि लिग–२ मा यो अन्तिम शृंखला हो र टोलीले रद्द भएका अरू २ खेल खेल्न बाँकी रहेको छ । ३० खेलबाट ३७ अंक जोडेको नामिबिया तेस्रो स्थानमा छ । कीर्तिपुर मैदानमा सफलता पाएमा टोलीको शीर्ष तीन स्थान अझ मजबुत हुनेछ । तर २०१६ मा काठमाडौं आउँदा टोलीले विश्व क्रिकेट लिग च्याम्पियनसिपको दुवै खेल नेपालसँग हारेको थियो । 